
  Venujem všetkým, ktorých mám rada


  


  „Izy! Izabela!“


  Z mikrospánku som sa prebrala až na naliehavý a pritom pobavený šepot spoza môjho chrbta. Pretrela som si oči a otočila sa dozadu.


  „Čo je?“ ospalo som zašepkala. Spolužiačka Nina mi s úsmevom podala mobil. „Spíš, či čo?“ Ani nepočkala na odpoveď a dodala: „Prišla ti esemeska.“


  Vzala som si Nokiu a pod ošúchanou lavicou som čakala, kedy sa mi otvorí správa. Všimla som si, že mám slabú baterku a znechutene som pokrútila hlavou nad tým, ako človek môže vydržať tak dlho hrať hry v mobilnom telefóne. Ale na druhej strane som ju chápala - táto prednáška o pomocných vedách historických uspáva asi každého v našom krúžku. Dokonca aj moja vzorná sestra Miša, sediaca vedľa mňa, sa len tvári, že usilovne píše; namiesto toho sníva o tom svojom Jakubovi, ktorého by som najradšej videla v hlbokom pekle, kde by ho smažil sám Lucifer.


  Napísal mi Marek, môj priateľ: Ahoj, miláčik, dúfam, že si pri tej prednáške natoľko pri zmysloch, aby si zaregistrovala, že si dostala esemesku. :) Dnes som si požičal od kamoša motorku, prídem po te-ba, dobre? Trošku sa prevezieme! Pôjdeš potom ku mne na víkend? Marek


  „Čo ti píše?“ naklonila sa ku mne Miša.


  S úsmevom som jej pretlmočila Marekovu správu a ona sa uškrnula: „Pôjdeš?“


  Prikývla som. Už dlho som s ním nestrávila celý víkend a cítila som príjemné mravčenie okolo žalúdka, keď som si predstavila, ako si to spolu užijeme. Toto je jedna z nesporných výhod vysokoškolského štúdia - nemusím sa večne učiť, i keď Miša mi stále dohovára, že by to bolo výhodnejšie. Zodpovedne totiž študuje celý rok a potom počas skúškového mi vyhadzuje na oči, že zatiaľ čo ona prežíva minimum stresov a takmer vôbec sa neučí, ja dennodenne sedím zahrabaná v množstve kníh, v skriptách a vo vlastných poznámkach. No áno, má pravdu, je to určite praktickejšie. Ale väčšinou sa o tom presvedčím až v skúškovom. Počas roka ma to vôbec, ale vôbec netrápi.


  „Ešte tridsať minút!“ Miša ma s povzdychom vyrušila z úvah, a tak som rýchlo odpísala Marekovi, že sa naňho teším.


  Zvyšné minúty som strávila pobaveným pozorovaním svojich spolužiakov. Všetci do jedného mali otupený výraz. Triedny šašo, rómsky tučniačik Peťo, sa dokonca zadíval von oknom s prihlúpo pootvorenými ústami. Potichu som sa zasmiala a upozornila naňho Mišu. Potom som si však všimla, že pani docentka zmĺkla a vyčítavo na nás pozerá, tak som nahodila zaujatý výraz a čakala, kedy sa pustí do pokračovania. Čudujem sa, že vôbec niečo zaregistrovala, pretože všetky jej prednášky sú desne monotónne, rozpráva pomaličky, zreteľne, spisovne a svoje vedomosti nám predkladá ako naučenú básničku. Nikdy sa veľmi nezaujíma o to, či jej venujeme aspoň minimálnu pozornosť, ale o to prísnejšie kontroluje dochádzku a je prakticky nemožné sa uliať, ak chceme u nej prejsť. Našťastie sú to iba dve hodiny týždenne. Chodíme do školy len štyri dni v týždni - piatok je voľný, čo je úplne super. A teraz sa chystám tieto tri voľné dni prežiť v Marekovom náručí! A budeme sa prevážať na motorke! Milujem, keď sa za rýchlej jazdy môžem opierať Marekovi o chrbát a vietor mi strapatí vlasy. Najlepšie si však ten pocit vychutnám za jazdy na koni. Zvyknem aspoň raz do týždňa skočiť do jazdeckého klubu staručkého pána Valajzu. Pozná nás s Mišou už dobrých desať rokov, ale mňa má jednoznačne radšej. Nie je ťažké uhádnuť prečo. Aj keď má Miša kone rada, chýba jej tá nepatrná dávka fanatizmu, akou disponujem ja. Keby som mohla, rovno sa do stajne nasťahujem. škoda len, že Marek kone práve nemusí.


  „Nesnívaj, už je koniec,“ drgla do mňa Miša a tak som opäť precitla. Do uší mi doľahol šum hovoru prebudených kolegov, rachot zasúvaných stoličiek a šuchot odkladaných papierov. Natešene som vyskočila na rovné nohy, schmatla blok s poznámkami a vhodila ho do veľkej kabely. Pristúpila k nám Nina, cestou si maľovala pery výrazným červeným rúžom. Nina je vysoká, štíhla blondínka so zelenými očami. Chalani na ňu berú ako ryby na háčik s červíkom. Všetko, čo by na nás s Mišou pôsobilo nevkusne a krikľavo, na nej vyzerá božsky. Nina si je toho dobre vedomá a patrične to aj využíva. Myslím, že sa bozkávala s väčšinou chalanov z triedy na gympli, kam sme chodili. Poznáme sa totiž už od prvého ročníka na základnej a všetky stupne škôl sme preliezli spolu. Je naša najlepšia kamoška, ale netvoríme nerozlučnú trojku, pretože ja a Miša nikoho ďalšieho nepotrebujeme. A Nina si je toho vedomá. Je drzá, nič neskrýva, zbytočne sa neuráža, je až príliš sebavedomá a úžasne samostatná. Už býva sama, popri škole pracuje a vždy má priateľa o pár rokov staršieho, takže nikdy netrpí finančnou núdzou. Všetci sú ochotní spraviť všetko, čo jej vidia na očiach. A pritom nemá ani nejakú nádhernú tváričku. Miša raz skonštatovala, že zrejme je v nej niečo, čo chalanov priťahuje ako magnet. Ak neklame, o panenstvo prišla už v štrnástich rokoch a odvtedy si sex užíva s hocikým, kto podľahne jej sladkému mámeniu. My s Mišou nad tým len krútime hlavou, ale berieme ju takú, aká je.


  „Tak, čo baby, aké máte plány na víkend?“ spýtala sa a fľochla na Mišu z polovice obdivným a z polovice znechuteným pohľadom: „Teba sa radšej ani nepýtam. Určite budeš dopraco- vávať seminárku o Slovanoch, ktorú som ja ešte ani nezačala robiť. Alebo sa mýlim?“


  „Nie,“ prikývla Miša so širokým úsmevom. „Ale tiež sa chystám s Jakubom na výlet na Bratislavský hrad.“


  „No teda! A to ťa baví motať sa po hradoch?“ nechápala Nina.


  „Keď idem s ním, tak áno. Navyše tam budú rytierske hry,“ dodala.


  „Vy obe ste svojimi chalanmi posadnuté,“ krútila hlavou.


  Zasmiali sme sa. „Tak to počujeme od tej pravej!“


  Nina sa uškrnula, vzala nás okolo ramien a spolu sme vyšli z triedy. Potom nám dôverne zašepkala: „Nevšímajte si ma. Ja vám len závidím, že máte takých úžasných chalanov. Tak si to užite, čaute!“ rozlúčila sa; ešte sme zazreli, ako na schodoch vletela do náruče akémusi staršiemu študentovi, potom nám zamávala a vyparila sa.


  Nina chcela Mišinho priateľa zviesť, keď s ním ešte Miša nechodila, ale on mal oči len pre moju sestru. Síce ľutujem, že to tak dopadlo, avšak skláňam pred ním klobúk, že sa Ninou nedal zvábiť. Napokon, ani môj Marek - neexistuje preňho iná, len a len ja.


  „Neuveriteľná baba,“ pokrútila hlavou Miša.


  „Ale fajn kamoška,“ vyhlásila som.


  Miša so mnou súhlasila. „Nechcete ísť s Marekom s nami? Bude sranda,“ navrhla.


  „Ešte uvidíme,“ nie veľmi nadšene som odvetila.


  Miši to neušlo. „Prosím ťa, čo proti nemu stále máš?“


  „Myslela som, že táto téma je už uzavretá,“ ostro som odsekla a zastavila sa uprostred schodov, čím som spôsobila dopravnú zápchu študentov, ktorí sa náhlili na ďalšiu prednášku, prí- padne domov. Miša sa zhlboka nadýchla a pokračovala v ceste.


  Medzi mnou a Jakubom je od samého začiatku niečo, čo! Z čoho mám strach. Jeho prítomnosť ma znervózňuje natoľko, že by som si priala, aby sa s Mišou rozišiel a navždy nám zmizol z očí. Na druhej strane ho však moja sestra nadovšetko miluje a zdá sa, že aj on ju. Pochopila som teda, že je to len môj problém a snažím sa Mišin vzťah akceptovať, i keď nevraživosti voči jeho osobe sa zbaviť nedokážem. Sem-tam mám pocit, že Jakubovi môj postoj voči nemu prekáža a pokúša sa ho zlepšiť - snaží sa so mnou nadviazať kontakt, rozprávať sa, alebo aspoň provokovať, a vôbec nechápe, prečo reagujem tak, ako reagujem, vďaka čomu mávam dokonca výčitky svedomia. Tie však poľahky zaženiem do najodľahlejšieho kútika duše a ak môžem, vyhýbam sa mu. Neviem, prečo na mňa takto negatívne pôsobí, ale myslím si, že to nie je až také nenormálne. Veď každý pozná niekoho, kto mu nesedí.


  Vyšli sme pred budovu školy. Tam sa už ležérne opieral o motorku Suzuki môj vyvolený, v ruke držal prilbu, na ohromujúco hlbokých modrých očiach frajerské okuliare. Krátke blonďavé vlasy mal rozstrapatené z rýchlej jazdy. Premknutá hlbokým citom som k nemu priskočila a bez slova ho vášnivo pobozkala. Keď sme sa od seba odtrhli, šibalsky na nás pozrel: „Tak čo, ktoráže ma to dnes poctila bozkom?“


  „Neblbni!“ Naoko som ho plesla rukou po ústach a Miša sa rozosmiala. „Tak ja už idem, dobre?“ povedala. „Uvidíme sa! kedy?“


  „V nedeľu,“ odpovedal jej za mňa Marek a zadíval sa mi do očí. „Izabela, však to so mnou do nedele vydržíš?“


  „Neboj sa, ešte ma budeš mať plné zuby,“ ubezpečila som ho.


  Jediná vec, čo mi na Marekovi trošku prekáža, a ktorú závidím Miši s Jakubom, je tá, že má malinký problém nás rozlíšiť. Sme totiž jednovaječné dvojčatá a vyzeráme takmer rovnako. Pred vyše rokom sme boli úplne identické, ako jedno telo, ale potom nás dostihlo obdobie individualizácie a nášmu okoliu sa trošku uľavilo. Dovtedy sme sa rovnako obliekali, maľovali, česali a nezasvätený človek mal často dojem, že vidí dvojmo. Náramne sme sa na tom bavili. Na základke i na gympli sme svoju neuveriteľnú podobu využívali. Každá z nás totiž niečo vie lepšie ako tá druhá, takže ja som napríklad často odpovedala za Mišu zo slovenčiny a chémie, ona si za mňa vzala prírodopis a zemepis. Učitelia nám na to nikdy neprišli, pretože ešte aj hlas a vyjadrovanie máme podobné. Dokonca ani spolužiaci nikdy nevedeli, na čom sú, keď sa s nami rozprávali, a často nás žiadali, aby sme nosili aspoň nejakú drobnosť, podľa ktorej by nás mohli rozlíšiť. Nedávno si Miša dala svoje dlhé, postupne zostrihané hnedé vlasy, predtým siahajúce po pás, odstrihnúť až po plecia, zatiaľ čo ja som zostala pri starom zostrihu. To bola najnápadnejšia zmena. Miša začala používať viac mejkapu, viac sa krášli ako ja; mne stačí maskara a lesk na pery. Holdujem starým džínsom a tričkám, ona uprednostňuje elegantné nohavice, ale neopovrhne ani mojím štýlom. Okrem toho sme rovnaké - rovnaká oválna tvár, plnšia spodná pera, veľké hnedé oči a väčší, trošku dohora vyhrnutý noštek. Obidve máme tmavšiu pleť, nízku, ale štíhlu postavu.


  Napriek tomu sa Marek niekedy správa, akoby mal pochybnosti, či sa mu na hruď vrhla jeho Izabela alebo Miša. V súčasnosti je to síce už lepšie, ale i tak ma to zaráža. Mišin Jakub s tým vôbec nikdy nemal problémy. Vždy presne vie, ktorá z nás pred ním stojí. Ako je to možné, to netušíme.


  „Tak nasadaj,“ vyzval ma Marek, sadol si na motorku a naštartoval. Pohodlne som sa zaňho posadila, dala si na hlavu prilbu a opýtala sa: „A čo ty? Kde máš prilbu ty?“


  „Jano mi dal len jednu, nechaj si ju. A poriadne sa ma chyť!“


  „No jasné, a potom sa nesústredíš na jazdu!“


  „Sústredím sa na tú jazdu, ktorá príde potom, neboj,“ ubezpečil ma s úškrnom na perách a rýchlo ma pobozkal.


  Keď sme vyrazili, slastne som sa mu oprela o chrbát a nechala sa unášať do jeho bytu. Marek už žije sám. Je odo mňa o šesť rokov a pár mesiacov starší, teda má dvadsaťsedem a ja som údajne jeho prvá frajerka, s ktorou si vie predstaviť spoločnú budúcnosť. My s Mišou ešte stále žijeme s rodičmi, ale tí, našťastie, už ráčili akceptovať fakt, že sa im trochu vzďaľujeme a trávime veľa času s našimi drahými polovičkami. Na samom začiatku našich vzťahov bol tato pomerne nepríčet-ný, ale nakoniec sa s tým zmieril. Musel, pretože ja nie som z tých, čo so sebou nechajú ľubovoľne manipulovať a navy-še, ako o päť minút staršia, držím ochrannú ruku aj nad sestrou, takže začal rešpektovať i jej vzťah s Jakubom. Ešte stále sa však cítim trápne, keď prídem po víkende strávenom s Marekom domov, fotrovci sedia v obývačke, popíjajú kávu a pýtajú sa ma, ako bolo. Keď nad tým rozmýšľam, Miša to mala horšie. Priviedla si domov priateľa ako prvá a navyše sa kvôli nemu vrátila zo školského výletu, kde sa s ním zoznámila, smutná. Pôvodne im nechcela nič prezradiť. So všetkým sa najskôr zdôverila mne, svojej milovanej sestre a najlepšej priateľke v jednom.


  „Myslela som, že v Jasnej bez teba umriem,“ vravela mi v deň návratu neskoro večer, tesne pred polnocou, keď ku mne zaliezla do postele s veľkou potrebou sa vyrozprávať. „Bolo tam nádherne, všetko biele, kopec srandy. Spolužiaci už dávno neboli takí uvoľnení. Dokonca aj naša profka bola ako vymenená. Zabudli sme na strach z maturity a užívali si náš posledný výlet pred vykopnutím do života,“ usmievala sa. „Na všetkom som sa s nimi zúčastňovala, na každej hovadine, diskotéke, ale stále som sa cítila, akoby polovica zo mňa zostala doma.“


  Rozosmiala som sa. „Ja takisto, Miša. Nevieš si predstaviť, aké to bolo, ležať tu polomŕtva, spotená, s teplotou tridsaťdeväť stupňov a vedieť, že tu nie si,“ vážne som povedala.


  Bola to naša prvá dlhšia odluka a znášali sme ju veľmi zle. Pamätám si, aká som bola sklamaná, keď sa Miša balila na výlet a ja som musela ležať v posteli a zapíjať lieky.


  „Ale keď sme sa vrátili z celodennej túry z Chopku a šli na večeru do reštaurácie, kde nás obsluhoval ten najkrajší čašník pod slnkom,“ zahanbila sa, „som na teba úplne zabudla.“


  „Milé od teba,“ ironicky som podotkla, netajac záujem o pokračovanie.


  Miša sa mi ospravedlňujúco dotkla ruky a dala sa do rozprávania: „Je úchvatný. Mladý, ale pritom vyzerá skúsene, veľmi zdvorilý a trpezlivý. Stál tam bez náznaku nervozity celých päť minút a čakal, kedy sa všetci dohodneme, akú pizzu vlastne chceme,“ zasnene sa usmievala. „Ja som naňho zízala ako zhypnotizovaná a odsúhlasila som všetko, čo mi spolužiaci navrhovali. A dopadlo to tak, že sa na mojej pizze ocitli feferónky a morské príšerky!“ Rozchechtali sme sa. Obe totiž neznášame feferónky, o morských príšerkách ani nehovoriac. Hovorila, že Jakub to vtedy zrejme pochopil, pretože jej venoval pohľad, ktorý naznačoval: No vidíš, keď nedávaš pozor. V ten večer ich oči ešte o seba párkrát zavadili, avšak ku koncu po ňom vyštartovala Nina. Miša sa zdesene prizerala, ako s ním flirtuje pri dverách do kuchyne, zdržiava ho od práce a ako sa spolu smejú. Sestra to nevydržala a sklamaná z reštaurácie odišla, presvedčená, že Nine neodolá. O to viac ju prekvapilo, keď o polhodinu prišla za ňou na izbu a sťažovala sa, že je tuhý ako skala, že naňho nič neplatí. Zastrájala sa, že na druhý deň po ňom pôjde ešte tvrdšie a bola presvedčená, že sa jej to podarí. Ako vždy. Miša sa nepriznala, že mladý čašník učaroval aj jej. Zaspávala s myšlienkou naňho, šťastná, že Nine odolal.


  Na druhý deň ráno, keď prišli do reštaurácie na raňajky, bol vonku pred budovou a zdalo sa, že na niekoho čaká. Nina sa sebavedomo vypla, ale aké bolo jej prekvapenie, keď zamieril k Miške! Spýtal sa jej, či včera nebola spokojná s ponukou, keď tak rýchlo odišla od svojich spolužiakov. No a potom sa to nejako rozbehlo a začali sa pred onou reštauráciou stretávať pravidelne. Spolužiaci z toho mali srandu, šuškali si a Nina bola trochu zarazená, no nakoniec sa s tým zmierila (aj keď po ňom ani tak neprestala pokukávať). Na Jakubovi bolo vraj vidieť, že si je absolútne istý tým, koho chce - Mišu. A nedalo mu veľa práce získať si ju. Ku koncu výletu dokonca ušla z večierky, keď už všetci mali spať - Nina ju kryla - a strávila s ním noc. Neoľutovala to.


  Návrat domov prežívala veľmi ťažko, nechcela sa od neho odlúčiť. Nina mi neskôr prezradila, že celú cestu v autobuse preplakala, až ju kvôli tomu začala otravovať profka, ktorá predpokladala, že jej je zle. Miša však len mala strach, že z jeho strany to bol len prázdninový úlet. Dala mu svoje číslo a adresu domov, aby sa jej ozval, a on to sľúbil. Obe však dobre vieme, ako to je - sľuby sa sľubujú, blázni sa radujú. Neskôr sa ukázalo, že obavy vôbec neboli na mieste.


  Ďalšiu polhodinu strávila tým, že mi opisovala, ako vyzerá. Podarilo sa jej to dokonale. Keď som ho prvýkrát uvidela, okamžite som ho spoznala. Jediné, čo ma zarazilo, bolo to, že si ma s ňou nepomýlil. A pritom som mu dvere otvorila sama, bez Mišky za chrbtom.


  Stalo sa to asi tri týždne po tom, čo sa Miša vrátila domov. Bol večer, Miša šla von so spolužiakmi a rodičia odišli do divadla. Sedela som so strapatými, rozpustenými vlasmi v obývačke a pozerala akúsi komédiu, chrúmala som čipsy, od hla- vy po päty zamotaná v hebučkom ružovom župane. Bola som šialene unavená, lebo som sa celý deň učila na predbežné skúšanie z dejepisu v štýle maturity. Vtom sa ozval zvonček na dverách. Keď som otvorila, nechápavo som hľadela do tváre cudzieho chlapa s krátkymi hnedými vlasmi a očami farby najtmavšej čokolády, akú som kedy videla. Spoznala som v ňom Mišinho frajera. Strnulo na mňa pozeral. Napokon vyhabkal: „Ty! Ty nie si! Miša.“


  „No, to teda nie som,“ súhlasila som a začala som netrpezlivo podupkávať nohou. „Ty si Jakub? Ako to, že si nás dokázal rozoznať?“ Miša vtedy ešte nemala ostrihané vlasy, to sa stalo až o dva mesiace neskôr - vo februári, keď som sa ja spoznala s Marekom, ktorý si nás mýlil viac než dosť.


  Jakub na mňa ešte chvíľu zarazene pozeral, zjavne dosť zmätený, ale zrazu sa spamätal a podal mi ruku. „Som rád, že ťa spoznávam, Izabela. Ja som Jakub Zengar.“


  „Teší ma. Ale neodpovedal si mi na otázku,“ jemne som sa usmiala.


  Jakub vážne prikývol, pozorne sa na mňa zadíval a potom poznamenal: „V tvojich očiach je niečo, čo Miša nemá!“


  „A čo ako?“ nechápala som.


  Jakub mykol plecami. „Neviem.“


  V tom momente sa otvorili dvere oproti a vyšla z nich naša susedka, zvedavo pokukávajúc po našom návštevníkovi a mojom „decentnom“ oblečení. Preto som radšej rýchlo povedala: „Vieš, ale Miša nie je doma. Zastav sa zajtra okolo štvrtej, to už budeme naspäť zo školy.“


  „Dobre, vďaka,“ usmial sa, neodtŕhajúc pohľad od mojich očí, až som znervóznela. Jakub pokračoval: „Nehovor Miši, že som tu, chcem ju prekvapiť. Práve som pricestoval do Bratislavy. Našiel som si tu lepšie platenú prácu čašníka, aj ubytovanie. Môžem sa spoľahnúť? Nech sa mi prekvapenie vydarí.“


  Prikývla som, trochu neokrôchane som sa rozlúčila a zatvorila mu dvere priamo pred nosom. šla som do obývačky, ale z komédie som už nič nemala. Okrem Niny, čo nás pozná od malička, a rodičov nás nikto nikdy nedokázal rozlíšiť. A tento chalan! tento chalan to dokázal hneď na prvý šup. Čím to je? Nepríjemný pocit vo mne zostal ešte dlho po tom, čo som pribuchla dvere, a nepominul, ani keď už náš trojizbový petržalský byt nezíval prázdnotou. Sľub, čo som dala Jakubovi, som nedodržala a Miši všetko zahorúca povedala. To, že nás rozoznal, brala ako znamenie, že ju skutočne ľúbi. Takmer celú noc sa prevracala z boka na bok, šuchotala perinou a vŕzgala posteľou, celá horiac od nedočkavosti opäť ho vidieť. Ani len v škole sa nedokázala sústrediť, všade si písala Jakubovo meno.


  „Ty pre neho ani nezmaturuješ,“ uťahovala som si z nej.


  „Len sa ty neboj,“ usmiala sa. „Zvládnem všetko.“


  Mala pravdu, zmaturovala s vyznamenaním. Napokon, aj ja. Len z angličtiny som mala dvojku, lebo som si vytiahla blbú tému - globálne problémy.


  Ešte v ten istý týždeň po ňu prišiel dokonca aj do školy po vyučovaní. Bolo to vo štvrtok, keď sme mali dlhý rozvrh - osem hodín, a obe sme padali od únavy. Naši spolužiaci, vrátane Niny, sa rozpŕchli domov, Miša ešte šla na toaletu a ja som na ňu čakala vonku a zhlboka som vdychovala studený vzduch, aby tá celodenná úporná bolesť hlavy konečne poľavila. Zavrela som oči a keď som ich otvorila, stál predo mnou Jakub.


  „Ja nie som Miša!“ rýchlo som ho pre istotu upozornila.


  „Viem,“ suverénne sa usmial. „A kde je?“


  „Na toalete. Príde,“ ubezpečila som ho a trochu pred ním cúvla. Zdalo sa mi, že vzdialenosť medzi ním a mnou je príliš malá.


  „Ty si zo mňa nervózna?“ opýtal sa trošku zarazene.


  Pokrútila som hlavou, že nie.


  „Alebo je tvoja sestra príšerne žiarlivá?“


  Usmiala som sa. „Na mňa teda žiarliť určite nebude. Na to mi príliš verí.“


  „To je pekné. Ja som jedináčik, ale ako počúvam kamošov, tak ich súrodenci sú pekné oštary.“


  „Ale my sme dvojčatá,“ upozornila som ho.


  „Hej, hej. Zabudol som,“ rozpačito pokrčil plecami.


  Nechápavo som naňho hľadela. Zabudol? Ako na to mohol zabudnúť? Veď sme jednovaječné dvojčatá! Vyzerám presne ako Mišin odraz v zrkadle!


  „Chcel som Mišu pozvať niekam do reštaurácie na olovrant. Pôjdeš s nami?“ navrhol.


  „Nie, vďaka,“ rýchlo som odvetila.


  „Tak ťa hodím domov. Som tu autom,“ ukázal rukou niekam do neurčita za sebou. Protestovať som nestihla, lebo vtedy sa už zo školy vynorila Miša a s krikom sa vrhla Jakubovi do náručia. Navzájom sa poriadne vybozkávali. Ja som len neisto postávala obďaleč a snažila sa na nich nepozerať.


  Vyhodili ma teda pred panelákom. Miša sa šťastne usmievala a Jakub mi zamával na rozlúčku, na čo som sa zmätene otočila a šla domov.


  Ségra sa vrátila neskoro večer. Rodičov už dávno žrali mrle a hučali do mňa, aby som im povedala, s kým trávi čas. Neprezradila som im to a tak sa na mňa poriadne naštvali. Celý večer ma ignorovali, dúfajúc, že to zaberie a odomknem si ústa. Chudina Miša si potom vypočula, že má ešte len devätnásť a už sa vláči s chalanmi po nociach. Ani im nenapadlo, že s chalanmi sa „vláčia“ už aj dnešné dvanásťročné pubertiačky. Normálne jej to chceli zaraziť, ale Miša sa s mojou pomocou ubránila. O pár dní na to doviedla Jakuba k nám. Rodičia stáli ako primrazení na chodbe a zízali na toho chlapa, čo im odvádza dcéru. Jakub sa trošku stuhnuto usmial a pozdravil. Rodičia mlčali ako zarezaní a Miša vyzerala naozaj nešťastne.


  „No tak, mami, tato, nebláznite,“ ujala som sa slova. „Buďte radi, že Jakub nie je opírsingovaný feťák s pitbulom,“ snažila som sa zľahčiť situáciu, ale nepomohlo to. Nakoniec sa tato spamätal, hlasito si prečistil hrdlo a začal ho spovedať, že odkiaľ je, čo robí, koľko zarába a aké má úmysly s Mišou. Bože. Keby som ja bola na jeho mieste, zdrhnem a už sa nikdy nevrátim. Aj Miša bola zhrozená, gánila na rodičov a ťahala Jakuba preč. Jakub sa však zaťal a na všetko im odpovedal, i keď mu otázky očividne neboli príjemné, a to najmä keď sa ho pýtali na rodinu. Jeho otec ich opustil pre inú ženu ešte keď bol malý a prerušil s nimi všetky styky a mama mu krátko nato umrela na rakovinu. Starala sa oň babka, ktorá už nežije, ale dožila sa úctyhodných deväťdesiatdva rokov. Na konci výsluchu povedal: „Mrzí ma, že som vám nepadol do oka, ale rád som vás spoznal.“ Obrátil sa k Miši: „Pôjdeme?“


  Prikývla a rýchlo odišli. Tesne predtým však Jakub vrhol na mňa zvláštny pohľad. Možno z vďačnosti, že som sa ho zastala?


  Čo sa týka fotríkov, myslím, že sa trošku po jeho slovách zahanbili, lebo už nikdy proti nemu nevzniesli ani pol krivého slovka. Ani keď som ja priviedla Mareka, neboli takí drzí.


  „Chceš ísť rovno ku mne, alebo si skočíme na zmrzku?“ spýtal sa ma Marek, keď sme zastali na červenej a mňa tým vrátil späť do súčasnosti.


  „Mňam. Poďme na zmrzku,“ oblizovala som sa.


  Dala som si vanilkovú, kakaovú a punčovú, zatiaľ čo Marek citrónovú, jahodovú a smotanovú. Spoločne sme sa smiali, rozprávali sa o dnešnom dni, bozkávali a dávali svetu najavo, akí sme spolu šťastní. Marek je úžasný chlap - milý, pozorný, priateľský a ľúbi ma viac ako svoj vlastný život.


  


  ***


  


  Okolo polnoci som vyčerpaná po nádhernom milovaní ležala vedľa Mareka na posteli a usmievala sa. Marek už polhodinu spal, slastne unavený. Ešte stále som cítila dotyky jeho roztúžených rúk na tele a vo vlasoch jeho horúci šepot, plný milostných slov. S ľahkým úsmevom, úplne uvoľnená, som pozoro- vala hru tieňov stromov na stene spálne oproti posteli. Marek nemal rád úplnú tmu a tak na okná nedal namontovať žalúzie. Akú-takú ochranu pred zvedavými pohľadmi ľudí z paneláka naproti zabezpečovali len ľahké bledomodré závesy, ktoré som mu prednedávnom pomáhala vyberať. Tiene sa jemne pohybovali podľa toho, ako sa do stromov za oknom opieral vietor. Z času na čas vytvárali bizarné tvary a mne v jeho obrovskej mäkkej posteli plnej vankúšov postupne začali klipkať oči, zatiaľ čo myšlienky sa mi zatúlali niekam do neznáma.


  Až nadránom som si s hrôzou uvedomila, že posledný, na koho som si pomyslela, bol Jakub.


  „Preboha,“ nechápavo som sa pomrvila. Prečo som si naň spomenula akurát v tej chvíli? Nepríjemne mi stislo žalúdok. Radšej som sa postavila a šla som si do vykachličkovanej kúpeľne opláchnuť tvár studenou vodou. Ešte mi z nej kvapkala voda, keď som sa na seba zadívala do zrkadla a pohľadom som skĺzla na hnedasté nohy. A vtedy sa mi v mysli vynorila ďalšia spomienka na Jakuba.


  Sedela som vo svojej izbe čerstvo okúpaná, mala som na sebe svoj obľúbený župan a krémovala som si nohy. Nepočula som, že niekto prišiel, nezaregistrovala som, že sa dvere mojej a Mišinej izby otvorili. Až keď ku mne slabý závan zatváraných dverí priniesol príjemnú vôňu pánskej kolínskej, vzhliadla som. Stál tam Jakub, opretý o dvere, ruky prekrížené na prsiach, pozeral sa na mňa, usmieval a uznanlivo kývol hlavou. „Si sexy.“


  Okamžite som vyskočila, akoby ma pichla osa. „Čo tu robíš?“


  „Miša ma sem poslala, mám tu počkať, že prinesie kúsok rolády, čo upiekla tvoja mama! Asi zabudla, že si tu ty.“


  Vzala som vrchnáčik z téglika s telovým mliekom a snažila sa ho rýchlo zakrútiť, ale pre nervozitu z jeho prítomnosti sa mi to nedarilo. Keď mi spadol na koberec, Jakub sa zohol, zobral mi téglik z rúk a urobil to za mňa. Pritom sa stále sebavedome usmieval.


  „Strč si to niekam,“ odporučila som mu. Jakub sa rozchechtal. „Privádzam ťa do vytrženia, to sa mi páči!“


  „Páči? O čo ti vlastne ide?“ dožadovala som sa odpovede.


  Jakub nevinne rozhodil ruky. „Len úspešne provokujem sestru môjho dievčaťa.“


  Vtedy sa už otvorili dvere a vstúpila Miša s dvoma tanierikmi s božskou ananásovou roládou. Vôbec si nevšimla hustú atmosféru, čo panovala v našej izbe, len na mňa vrhla rozpačitý pohľad, ktorý naznačoval, že netušila, že som v izbe a mám jej to prepáčiť. Pokrútila som hlavou, ostro pozrela na Jakuba a vyletela som z izby, prudko za sebou buchnúc dverami.


  O tri hodiny neskôr ma Miša prosila, aby som sa Jakuba toľko neštítila, pretože je to úžasný chalan a trápim tým ich oboch. A ako už toľkokrát predtým, ani teraz som nebola schopná naznačiť jej, že tu niečo nie je v poriadku. Niečo medzi mnou a Jakubom! Ale čo, na to som doteraz neprišla.


  Prešla som si rukou po vlasoch, zagánila na svoj odraz v zrkadle a vrátila sa do spálne za Marekom. Pri návrate do postele som ho nechtiac zobudila. Spokojne sa natiahol a vystrel ku mne ruky. Prisunula som sa k nemu a oprela sa mu o hruď.


  „O týždeň máš narodeniny! Čo by si chcela?“ spýtal sa ma ešte zo spánku chrapľavým hlasom.


  Pohladila som ho po tvári, na ktorej bolo cítiť vyrastajúce chĺpky. „Nerob si starosti.“


  Pobozkal ma. „Ale ja si chcem robiť starosti, vieš?“ usmial sa. „Dvadsaťjeden nemáš každý deň.“


  „Tak poď so mnou na celodenný výlet s Erdžou. Ty si môžeš vziať Pondyho,“ navrhla som.


  Erdža a Pondy sú arabské plnokrvníky, krásni sivkovia.


  Marek sa však príliš nadšene nezatváril. „Zase ma bude všetko bolieť!“ vzdychol.


  Rozosmiala som sa.


  „Ale ak to tak veľmi chceš, dobre, dáme sa do toho,“ prisvedčil; chcel mi spraviť radosť. Pokrútila som hlavou a pobozkala som ho.


  „Nie, to by som ti nespravila. Nemusíš ísť so mnou, naozaj. Ale ja by som chcela ísť aspoň na hodinku!“


  „Tak dobre, prinajmenšom ťa nebudem zdržiavať svojou nemotornosťou. Ale Erdžu ti zarezervujem a zaplatím ja. A ešte niečo ti prichystám.“ Bolo vidieť, ako špekuluje nad tým, čím by ma asi tak potešil, až som sa znova rozosmiala a dala sa do pustošenia jeho pier.


  Predstava, že na svoje narodeniny budem mať Erdžu k dispozícii celý deň, bola úžasná. Je medzi návštevníkmi klubu natoľko obľúbená, že si ju neustále niekto berie, takže nie vždy si zajazdím práve na nej.


  „Taký som rád, že som ťa vtedy našiel!“ zašepkal, keď som sa od neho konečne odtrhla. „Spomínaš si na to?“


  „Iste! Veď to ani nebolo tak dávno,“ usmiala som sa a prešla mu prstom po pere. Využil to a vtisol mi naň bozk.


  „Koľkokrát som tam stál a mrzol! Hriala ma len myšlienka na to, že hádam prídeš a konečne sa spoznáme. Keby si ma videla, ako som vyzeral, keď som sa po neúspechoch vracal domov. Prsty som mal úplne modré, zvlášť tie na nohách.“ Zo srandy nimi pod perinou pohýbal a dotkol sa mi lýtok.


  „Veď ty si odjakživa blázon,“ uťahovala som si z neho.


  „Áno, to som,“ prisvedčil. „Ale do teba.“ Nežne ma pobozkal. „Nuž, žena moja, čo bude na raňajky?“


  „Ešte raz mi tak povieš a už nikdy ma neuvidíš!“ Hodila som doňho vankúš a rýchlo som vyletela zo spálne, aby mi to náhodou nevrátil. Nemám rada, keď ma volá svojou ženou. Jednak jeho ženou nie som, a jednak si potom pripadám ako niečí majetok.


  „Bude praženica!“ zakričala som mu z kuchyne. „Nič iného okrem vajec a suchého chleba tu nemáš!“


  „No jasné, veď som chlap, nie?“ zasmial sa a pohodlne sa natiahol na posteli. Lenivec. Myslím si však, že Marek je to najlepšie, čo ma mohlo postretnúť. Som mu zo srdca vďačná, že si dal tú námahu a v minuloročnom ľadovom februári na mňa čakával na zastávke na šafku, kde sme sa raz za mrazivého večera na moment stretli!


  Čakala som s Mišou na autobus, ktorý by nás odviezol domov. Boli sme unavené a uzimené, mali sme za sebou jeden z tých hnusných školských dní, kedy sa všetci profesori zbláznili a v domnienke, že je to pre naše dobro, nás musia zaraz vyskúšať z celého učiva - ako prípravu na maturitu. Potom sme ešte šli s Ninou na nákupy, lebo si „nemala“ čo obliecť na rande so svojím vtedajším novým objavom. Pochodili sme celý Avion Shopping Park na Zlatých Pieskoch, až sme odpadávali od bolesti nôh. V žalúdkoch nám síce muzikanti vďaka niekoľkým hamburgerom z McDonalda nevyhrávali, ale v hlavách nám trešťalo z hlasnej hudby z tisícky drahých butikov a vzrušeného kriku nakupujúcich, ktorí sa bezohľadne predierali dopredu, nestarajúc sa o to, či nám nepostúpali po prstoch na nohách alebo či nás nezrazili na zem. Nina však odišla domov šťastná s novými úlovkami a ja s Mišou sme sa klepali od zimy na šafku, podupkávali nohami a túžobne pozerali po prázdnych lavičkách; boli však také studené, že sme sa radšej neposadili. Okolo nás stálo veľa bezdomovcov, otravovali cestu- júcich a žiadali ich o almužnu, a takisto hlučná mládež, ktorá sa nevedela zmestiť do kože. Vtedy prišla skupina hlasno sa rozprávajúcich starších chalanov. Jeden z nich zamieril k nám: „Ahojte, neviete, či už išla dvanástka?“


  „Ešte nie,“ odvetila som, opätovali sme mu úsmev a vzápätí sme nastúpili do autobusu do Petržalky, ktorý konečne ráčil prísť. Hneď na to mi vyfučal z hlavy. Nie tak ja jemu. Čakával tam na mňa presne šestnásť dní, sedem dní v týždni, vždy približne v tom istom čase. Vraj si pripadal ako bláznivý romantik, ale cítil, že ja som tá, ktorú hľadá. Dennodenne tam mrzol bez toho, aby vedel, či som vôbec Bratislavčanka, či sa tam ešte niekedy vrátim. Nádej umiera posledná a nakoniec sa ma dočkal. Vracala som sa sama od Niny, ktorá mala vtedy veľké problémy s rodičmi. Neustále sa hádali, kričali a navyše sa s Ninou rozišiel jej posledný objav, čo sa dovtedy ani raz nestalo. Kopačky dávala zásadne ona. Bola na dne, a tak som s ňou strávila niekoľko hodín po škole, aby som ju povzbudila a znova „nakopla“ do života. Mareka som si nevšimla. Musel ku mne pristúpiť sám so širokým úsmevom a tváriť sa, že ide o obyčajnú náhodu: „No teda, teba by som tu nečakal! Pamätáš sa na mňa?“


  Prižmúrila som oči a snažila som sa ho niekam zaradiť. Nedarilo sa mi to. Ale potom sa mi v hlave rozsvietilo a spomenula som si. Autobus vynechal, tak sme tam stáli pomerne dlho. Rozprávali sme sa a zistili sme, že si výborne rozumieme. Na zahriatie sme si kúpili hot dog a nastúpili sme do toho istého autobusu. Trošku mi vŕtalo v hlave, že naposledy šiel električkou, ale na druhej strane, čo som ja mohla vedieť, odkiaľ je a kam ide? Viezol sa ďalej ako ja a neskôr mi prezradil, že vystúpil hneď na nasledujúcej zastávke po mne, aby sa odviezol späť domov - na opačný koniec mesta, do Dúbravky. Vypýtal si odo mňa číslo na mobil a ja som hodila za hlavu všetky rodičovské poučenia o opatrnosti mladých dievčat a dala som mu ho. Lichotil mi jeho záujem, pretože mi bol sympatický a mohla som sa s ním rozprávať o všetkom. Začali sme sa stretávať čím ďalej, tým častejšie. Keď sme náhodou neboli spolu, písali sme si esemesky a volali si; vôbec som si neuvedomila, že som s ním vlastne začala chodiť. Dokonca ani keď sme sa už bozkávali, som nemala pocit, že sa niečo stalo, že mám priateľa. To som si uvedomila, až keď to povedala Miša.


  Boli sme vtedy u nás doma, keď za ňou prišiel Jakub a ja som sa chystala preč. Prekvapene sa pozeral, ako si starostlivo farbím mihalnice.


  „Kam ideš?“ opýtal sa.


  Prestala som sa maľovať a pomaly som k nemu otočila hlavu. Stál na prahu kúpeľne, Miša bola za ním a obliekala si kabát.


  „Čo je teba do toho?“


  „No, si moja potenciálna príbuzná,“ mykol plecami.


  Vyprskla som do smiechu a čerstvo nanesená maskara sa mi pod okom rozmazala. „Ja ťa nikdy za príbuzného považovať nebudem,“ uzemnila som ho.


  Miša sa na mňa pozrela so zachmúrenou tvárou. „Ale no tak, Izabela!“ Potom venovala pohľad Jakubovi: „Má priateľa.“


  Neviem, či sa mi to len zdalo, alebo naozaj ustrnul a neveriaco na mňa pozeral. Ja som napokon tiež zostala ako obarená, pretože až v tej chvíli som pochopila, že Miša má prav- du. Začala som vážne chodiť s chalanom, hoci dovtedy som o mužské pohlavie nemala iný než kamarátsky záujem. Usmiala som sa a na potvrdenie Mišiných slov som prikývla. Potom som na seba rýchlo hodila bundu, obula si tenisky a odišla von.


  Keď som o pár dní na to Marekovi predstavila sestru, skoro spadol z nôh. Zo srandy si pretieral oči a s úžasom povedal: „Pánafera, klobúk dole pred genetikou!“ Rozosmiali sme sa a strávili sme spolu príjemný večer pri vanilkovom koktaile s vaječným likérom.


  O pár dní na to prišiel k nám, aby ma vyzdvihol a vzal autom do botanickej záhrady. Otvorila mu Miša a on si myslel, že som to ja. Objal ju, nežne pobozkal a vôbec si nevšimol, že ja stojím obďaleč a zdesene na nich pozerám. Až keď sa Miša prebrala z ohromenia a vytrhla sa mu z náručia, začal tušiť, že sa mu práve stal pekný faux pas.


  „Preboha! To! ja! To fakt?“


  „Myslím, že je načase, aby sme zmenili imidž,“ precedila som pomedzi zuby. „A poriadne.“


  „Izabela, prepáč, ja som vážne nechcel! Ja!“ koktal.


  Miša bola celá červená a zmätene si uhládzala vlasy. Do toho jej ešte zazvonil mobil. Jakub. Skôr, než to zdvihla, vyhlásila: „Dám sa ostrihať. Ešte dnes. Keby sa Jakub omylom vrhol na Izabelu, asi by som mu to neodpustila.“


  „Dobrý nápad. A nehnevajte sa, vôbec mi nenapadlo, že by si to mohla byť ty, Miška,“ zúfalo sa na nás pozeral Marek.


  Rozhodla som sa vziať ho na milosť, ale neodpustila som si drobné upozornenie: „Okej. Ale ak si ma s ňou ešte raz pomýliš, tak sa s tebou rozídem.“


  „Prosím ťa, neber to tak vážne. Ako som vás mal rozlíšiť? Čakal som, že mi otvoríš ty, vedela si predsa, že prídem,“ bránil sa.


  „To áno, ale vezmi si Jakuba. Ten si ma s Mišou nikdy nezamenil. Možno ju ľúbi viac, ako ty mňa?“ sarkasticky som sa spýtala.


  Marek sčervenel, ale tentoraz nie pre rozpaky, ale od hnevu. „Keby si aspoň netrepala také somariny! Milujem ťa, Izabela, a ty to dobre vieš! Nechcel som, aby sa také niečo stalo. Môžete mi to odpustiť?“


  Obe sme prikývli a potom sme sa už k tej téme nevracali. Postupne som sa uvoľnila a nepríjemný pocit, čo vo mne zostal, postupne vyprchal. V súčasnosti si už z toho robíme srandu. Miša sa naozaj dala ostrihať a ako som už spomínala, nie je už také ťažké rozpoznať nás. Napriek tomu mávam občas tušenie, že pre Mareka stále zostávame nerozoznateľnou záhadou, i keď odvtedy už k podobnému omylu nedošlo. Aspoň nie pred mojimi očami.


  Chodíme spolu už rok a dva mesiace. Nikdy sa nevyskytli vážnejšie nezhody, stále sa ľúbime rovnako ako na začiatku. Občas mám dokonca pocit, že si Mareka vôbec nezaslúžim, lebo ma zahŕňa toľkou láskou, že mu ju nie som schopná vrátiť. Miša mi tvrdí, že je to hlúposť, hodíme sa k sebe a keby mu niečo na mne vadilo, určite by mi to už dávno naznačil.


  


  Koniec ukážky

